FI Euroopan unionin virallinen lehti C 27/19

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2010/C 27/08

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”FOURME DE MONTBRISON”

EY-N:o: FR-PDO-0005-0542-30.03.2006

SAN ( X ) SMM ( )

Tässä yhteenvedossa esitetään tuote-eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Institut National de l’Origine et de la Qualité Osoite: 51 rue d’Anjou 75008 Paris FRANCE P. +33 153898000 F. +33 153898060 Sähköposti: info@inao.gouv.fr

2. Hakijaryhmittymä:

Nimi: Syndicat de la Fourme de Montbrison AOC Osoite: 11 boulevard de la Préfecture 42600 Montbrison FRANCE P. +33 477589130 F. +33 477589130 Sähköposti: fourme-montbrison@wanadoo.fr Kokoonpano: Tuottajat/jalostajat ( X ) Muut ( X ) Maidon keräilijät

3. Tuotelaji:

Luokka 1.3 – juustot

4. Eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista edellytyksistä)

4.1 Nimi:

”Fourme de Montbrison”

4.2 Kuvaus:

Fourme de Montbrison on juoksutetusta lehmänmaidosta hapattamalla valmistettu puristamaton ja kypsentämätön homejuusto. Se on lieriön muotoinen, korkeudeltaan 17–21 senttimetriä, halkaisijaltaan 11,5–14,5 senttimetriä ja painoltaan 2,1–2,7 kilogrammaa. Juustomassa suolataan muottiinpanon yhteydessä.

Juustoa peittävässä kuivassa oranssissa homekuoressa voi olla valkoista, keltaista ja punaista jalohometta. Juusto on sisältä kerman värinen, ja siinä on vaaleansinisiä marmoroituneita homejuovia. Reikiä on vain vähän. Reikien pieni määrä sekä vaaleansininen väri tuovat juustoon tietynlaista mietoutta.

Rasvapitoisuus täysin kuivassa aineessa on vähintään 52 grammaa 100 grammassa juustoa. Kuiva-aineen osuuden on oltava vähintään 52 grammaa 100:aa grammaa kypsytettyä juustoa kohden.

4.3 Maantieteellinen alue:

Maantieteellinen alue sijaitsee Forez’n vuorilla, joita rajaa kaksi hautavajoamaa eli idässä Forez’n tasanko ja lännessä Ambertin vajoama. Alue kattaa 33 kuntaa Loiren ja Puy de Dômen departementeissa.

Loiren departementissa seuraavat kunnat: Bard, Cervières, Chalmazel, La Chamba, La Chambonie, Champoly, Châtelneuf, La Côte-en-Couzan, Ecotay-l'Olme, Essertines-en-Châtelneuf, Jeansagnière, Lérigneux, Noirétable, Palogneux, Roche, Saint-Bonnet-le-Courreau, Saint-Didier-sur-Rochefort, Saint-Georges-en-Couzan, Saint-Jean-la-Vêtre, Saint-Julien-la-Vêtre, Saint-Just-en-Bas, Saint-Laurent-de-Rochefort, Saint-Priest-la-Vêtre, Saint-Romain-d'Urfé, Les Salles, Sauvain, La Valla ja Verrières-en-Forez.

Puy-de-Dômen departementissa seuraavat kunnat: Brugeron, Job, Saint-Anthème, Saint-Pierre-la-Bourlhonne ja Valcivières.

Maidontuotannon sekä juuston valmistuksen, kypsytyksen ja säilytyksen (32 päivää juoksuttamisesta) on tapahduttava maantieteellisellä alueella.

4.4 Alkuperätodisteet:

Jos toimija haluaa osallistua johonkin tai kaikkiin vaiheisiin maidon tuotannossa tai keräyksessä tai Fourme de Montbrison -juuston valmistuksessa tai kypsytyksessä, ryhmittymälle on jätettävä selvitys toiminnasta.

Jokaisen toimijan on pidettävä toimivaltaisten viranomaisten saatavilla rekisterit sekä kaikki maidon ja juustojen alkuperän, laadun ja tuotantoedellytysten tarkastamisen kannalta tarvittava aineisto. Tällä tarkoitetaan erityisesti päivittäistä kirjanpitoa saapuvasta ja lähtevästä maidosta tai juustosta taikka mahdollista muuta vastaavaa asiakirjaa.

Kypsytysvarastojen pitäjien on pidettävä tulevasta ja lähtevästä juustosta erityistä rekisteriä tai vastaavaa kirjanpitoa, josta käyvät ilmi varsinkin seuraavat tiedot: pistelypäivä, juustojen määrä ja eränumerot sekä kypsytysvarastosta tai juustokellarista lähtöpäivä kypsytyksen jälkeen.

Alkuperänimityksellä suojatun tuotteen ominaispiirteiden tarkastamisen yhteydessä tuotteiden laatu ja luonteenomaisuus varmistetaan analyyttisellä ja aistinvaraisella tutkimuksella.

4.5 Valmistusmenetelmä:

Maidontuotannon sekä juuston valmistuksen, kypsytyksen ja säilytyksen (32 päivää juoksuttamisesta) on tapahduttava maantieteellisellä alueella.

Lypsylehmien perusravintona läpi koko vuoden on nimityksen saaneelta maantieteelliseltä alueelta peräisin oleva rehu. Ruokinnan on perustuttava laidunruokintaan, kuivattuun tai esikuivattuun heinään tai säilönurmeen. Lehmät on päästettävä laitumelle heti, kun se sään ja nurmenkasvun puolesta on mahdollista.

Juoksuttunut massa leikataan noin 0,5–1 senttimetrin suuruisiksi rakeiksi. Heroittunutta juustomassaa vuoroin sekoitetaan, vuoroin sen annetaan levätä.

Juustomassaa valutetaan sen jälkeen levossa kevyessä puristuksessa. Sitten massa murennetaan, suolataan ja laitetaan muotteihin.

Kun juustot on valutettu ja otettu pois muoteista, ne suolataan kevyesti ulkopinnalta ja asetetaan havupuisille telineille yli 6 päivän ajaksi. Säilytyslämpötila on 18–22 °C.

Juustojen pistely tapahtuu kymmenennestä päivästä juoksuttamisesta. Tämän jälkeen juustoja kypsytetään kypsytysvarastossa tai juustokellarissa 6–12 °C:n lämpötilassa vähintään 15 päivää. Sitten juustoja säilytetään 2–6 °C:n lämpötilassa 32 päivän ajan juoksuttamisesta laskettuna.

Maatilatuotannossa juustonvalmistuksessa käytetään täysrasvaista raakamaitoa, jonka valkuais- tai rasvapitoisuutta ei ole standardisoitu.

4.6 Yhteys maantieteelliseen alueeseen:

Fourme-juustoa on valmistettu Haut-Forez’n alueella jo myöhäiskeskiajasta lähtien. Alueella harjoitettiin paimentaloutta aina toiseen maailmansotaan saakka. Fourme-juustoa valmistettiin tuohon aikaan pelkästään maatiloilla jasserie-nimisissä vuoristomajoissa, jotka ovat samankaltaisia kuin alppimajat tai buron-karjamajat Auvergnen vuoristossa. Näitä vuoristomajoja oli Forez’n vuorilla molemmilla puolilla vuorijonoa. Tuotteen nimi juontaa juurensa yhdellä puolella vuorijonoa olleesta tärkeästä markkinapaikasta eli Loiren Montbrisonista (toisella puolella vuorijonoa oli toinen tärkeä markkinapaikka eli Puy de Dômen Ambert, josta Fourme d’Ambert -juusto on saanut nimensä).

Nimityksen saanut maantieteellinen alue sijaitsee Forez’n vuorten korkeimmalla kohdalla. Lisäksi siihen kuuluu joitakin kuntia Forez’n vuorten itäpuolella, jossa juustoa on valmistettu jo pitkän aikaa. Maaperä on graniittikalliota, johon jääkausi vaikutti vain vähän. Pääasialliset vaikutukset näkyvät rinteiden reunoilla ja laaksoissa. Sateet ovat suhteellisen runsaita (keskimäärin yli 1 000 mm vuodessa).

Ilmastossa on sekä merellisiä että mannermaisia piirteitä. Vuotuiset keskilämpötilat ovatkin melko kylmiä, alle 10 °C ja usein alle 5 °C.

Kasvillisuuteen vaikuttavat kasvupaikkaolosuhteet sekä nykyiset ja vanhat laidunperinteet.

Fourme de Montbrison -juuston tuotanto-olosuhteissa korostuu Forez’n vuorten kasvillisuuden merkitys, sillä lehmiä laidunnetaan aina kun se vain on mahdollista, ruokinta perustuu heinään ja nurmeen ja lisäksi maissisäilörehun käyttöä on rajoitettu.

Fourme de Montbrison -juustolle on luonteenomaista juustomassan esivalutus, murennus ja suolaus sekä juustojen säilytys telineillä.

Juustoa on vuosisatoja valmistettu samalla tekniikalla, jolle on ominaista juustomassan raekoko, massan suolaus ja juustojen valuttaminen puisilla telineillä. Näin juusto saa erityiset ominaisuutensa, joita ovat eritoten reikien ja sinihomeen vähäinen määrä, oranssi kuori ja mieto maku.

4.7 Tarkastuslaitos:

Nimi: I.N.A.O. Osoite: 51 rue d’Anjou 75008 Paris FRANCE P. +33 153898000 F. +33 142255797 Sähköposti: info@inao.gouv.fr

Nimi: D.G.C.C.R.F. Osoite: 59 Bd V. Auriol 75703 Paris Cedex 13 FRANCE P. +33 144871717 F. +33 144973037

4.8 Merkinnät:

Juustossa on oltava kaikille juustoille pakolliset lakisääteiset merkinnät. Juuston päällysmerkinnässä on lisäksi oltava tarkistettu alkuperänimitys ”Fourme de Montbrison” kirjaimin, joiden on oltava kooltaan vähintään kaksi kolmasosaa merkintöjen suurimmasta kirjaimesta.

Tarkistetun alkuperänimityksen saaneiden juustojen päällysmerkinnöissä on oltava maininta ”Appellation d'Origine Contrôlée”.

Tarkistetun alkuperänimityksen välittömässä läheisyydessä ei saa olla mitään määritteitä, lukuun ottamatta erityisiä tuote- ja tavaramerkkejä.